《重送杨明叔》
宋代·梅尧臣

君将会稽去，旧迹可以嬉。
予因状其美，赠子临路岐。
子不以为乐，但愿有以规。
噫吾岂无说，畏子未及裨。
既求不语子，吾曷忍子欺。
前年子渡淮，夜泊洪泽湄。
有鬼称使者，来告风波期。
子时再拜谢，乃被邻船嗤。
逡巡鬼复至，复附船家儿。
怒彼慢嗤士，明当使惊危。
船儿傍舷回，走若一足夔。
翌日各解舟，出浦风动旗。
子独乘安流，彼受横浪吹。
此事非子传，焉得他人知。
昨逢令弟蕴，备述果不疑。
越俗素重鬼，慎勿启其私。
子口有仁义，子腹有书诗。
子尝谈王道，怪语固未宜。
近闻苏才翁，问子辟者谁。
得非外戚侯，子怒已竖眉。
今我傥得罪，甘与苏同之。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。